作者:韋莊
標題:丙辰年鄜州遇寒食城外醉吟五首
內容:滿街楊柳綠絲煙，畫出清明二月天。好是隔簾花樹動，女郎撩亂送鞦韆。雕陰寒食足遊人，金鳳羅衣濕麝燻。腸斷入城芳草路，淡紅香白一群群。開元坡下日初斜，拜掃歸來走鈿車。可惜數株紅豔好，不知今夜落誰家。馬驕風疾玉鞭長，過去唯留一陣香。閑客不須燒破眼，好花皆屬富家郎。雨絲煙柳欲清明，金屋人閑暖鳳笙。永日迢迢無一事，隔街聞築氣球聲。